Baby strik: Bredstribet bluse - Hendes Verden - ALT.dk
Fin strikket bluse.
Baby strik: Bredstribet bluse fra Hendes Verden
Glade farver klæder også drengene. Her er en fræk kombination med brun, turkis og et lille stænk grønt.
Af Sisse Cytræus/Nørkleriet 09.aug.2015 Håndarbejde
Bredstribet bluse
Str.: 1 (2) 4 (6) år.
Brystvidde: ca. 58 (61) 66 (72) cm.
Hel længde: 30 (34) 39 (44) cm.
Garn: Dale babyull, 2 (2) 3 (3) ngl brun (fv 3871), 2 (2) 3 (3) ngl turkis (fv 6714) og 1 ngl grøn (fv 8216) fra Dale garn.
Kvalitet: 100 % fin merinould, superwash. 50 g = ca. 175 meter.
Pinde: nr. 3 og 3,5 samt rundp nr. 3 (40 cm).
Strikkefasthed: 25 m i glat på p nr. 3,5 = 10 cm. Passer strikkefastheden ikke, må der prøves med finere eller grovere pinde.
Ryg: Slå 72 (76) 82 (90) m op på p nr. 3 med grøn og strik 4 p rib (1 r, 1 vr). Skift til p nr. 3,5 og strik lige op i glat med stribemønster, skiftevis 8 p turkis og 8 p brun, til arb måler 28 (32) 37 (42) cm. Luk de midterste 22 (24) 26 (28) m af til halsudskæring, og strik hver side færdig for sig. Luk yderligere af i halssiden, på hver 2. p, for 2 m 2 gange. Når arb måler 30 (34) 39 (44) cm, sættes de resterende 21 (22) 24 (27) m på en hjælpepind. Strik den anden skulder på samme måde, blot spejlvendt.
Forstykke: Strikkes som ryggen til arb måler 26 (30) 35 (40) cm. Luk de midterste 12 (14) 16 (18) m af til halsudskæring, og strik hver side færdig for sig. Luk yderligere af i halssiden, på hver 2. p, for 2 m 3 gange og 1 m 3 gange. Strik lige op til forstykket har samme højde som ryggen, og sæt de resterende 21 (22) 24 (27) m på en hjælpepind. Strik den anden skulder på samme måde, blot spejlvendt.
Ærmer: Slå 36 (41) 46 (49) m op på p nr. 3 med grøn og strik 4 p rib (1 r, 1 vr). Skift til p nr. 3,5 og strik glat med stribemønster, skiftevis 8 p turkis og 8 p brun. Tag samtidig 1 m ud i hver side, på hver 4. p, 16 (17) 19 (21) gange (= 68 (75) 84 (91) m på p). Strik lige op til arb måler 20 (22) 26 (30) cm. Luk så vidt muligt af efter en hel stribe.
Montering: Strik skuldrene sammen. Sy ærmerne til blusen (midt ærme til skuldersøm). Sy ærme- og sidesømmene. Saml m op i halsudskæringen (ca. 1 m i hver m). Strik 5 omg rib (1 r, 1 vr), luk løst af. Pres blusen let under et fugtigt stykke.
► SE OGSÅ: Sød kort barnetrøje